Beregszék

Magas szintű autonómiát élvező katonai határőrség, mely a kárpátaljai rendellenes zónából érkező fenyegetésektől hivatott megvédeni a mindenkori Magyar Köztársaság határait. Területe a hajdani Csonka-Bereg vármegyéét fedi. Szomszédjai: északról és keletről a Kárpátaljai Zóna, délről a Szatmári Unió és a Három Bika, nyugatról pedig a Népköztársaság.

A vezetőséget a helyiek választják, a határőrség tagjait volt katonai és rendészeti alakulatok, a Magyarországon rekedt NATO-csapatok maradványai, illetve újonnan érkezett önkéntesek adják.

A Kárpátalját felderítő és fosztogató sztalkerek központja is itt található. Egy központi céh fogja össze őket, mely azt hivatott megakadályozni, hogy akármelyik sztalker olyan dolgot hozzon ki a Zóna területéről, legyen az betegség vagy bármi más rendellenesség, ami veszélyt jelent az emberekre nézve.

A céh nem egységes, számos frakcióra oszlik, melyek tagjai folyamatos ellentétben állnak egymással. Ennek ellenére mindegyikük együttműködik a Debreceni Direktóriummal, amely kutatásokat végez a Zóna területén.